**HÍRLEVÉL**

**„Együttműködés Szolnok Gazdaságának Fejlesztéséért és a Szolnoki Munkahelyekért” - Szolnoki Foglalkoztatási Paktum hírlevél**

**2017. évi 1. szám**

**Szolnok város aktuális munkaerő-piaci helyzete**

Szolnok Megyei Jogú Városban ***2017. június*** végén 2 398 fő álláskeresőt tartottak nyilván, 15,4%-kal kevesebbet, mint az előző év júniusában. A település relatív mutatója (a nyilvántartott álláskeresők aránya a 15-74 éves népességhez viszonyítva) ***4,9%***-ot tett ki, ami kedvezőbb, mint a megyei 6,0%-os átlag, de magasabb az országos 4,1%-nál.

Az álláskeresők ***44,9%-a férfi, 55,1%-a nő***, ami közel megegyezik a megyei átlaggal. Életkort tekintve Szolnok városban alacsonyabb a fiatal, 25 éven aluli álláskeresők aránya az átlagnál (14,7%-os), és az 50 éven felüliek korcsoportjába is kevesebben tartoznak, a teljes létszám 27,6%-a. Az álláskeresők közül 352 fő 25 éven aluli, 662 fő 50 éven felüli.

A szolnoki lakhelyű álláskeresők ***iskolai végzettsége*** jelentősen jobb a megyei átlagnál. A nyilvántartottak 33,1%-a alapfokú végzettséggel rendelkezik (793 fő, szemben a megyei 49,9%-kal), középfokú végzettséggel 58,9% (1413 fő, megyei átlag 46,9%), felsőfokkal pedig 8,0% (192 fő, megyei átlag 3,2%).

A szolnoki álláskeresők 9,2%-a, 221 fő pályakezdő, arányuk némileg magasabb, mint a megyei összesen.

A városban az átlagot meghaladó mértékű a ***tartós álláskeresők*** aránya, a teljes létszám közel harmada, 32,2%-a (771 fő) keres egy évnél hosszabb ideje állást, míg ugyanez az arány Jász-Nagykun-Szolnok megyében 26,3%. Hat hónapnál hosszabb ideje 1129 fő, 47,1% szerepel az álláskeresői nyilvántartásban.

Az év első hat hónapjában összesen 3243 olyan ***új álláshely***et jelentettek be, ahol a munkavégzés helye Szolnok városa. A bejelentések közel fele (1618) közfoglalkoztatásra irányult, emellett 1076 állásbejelentés semmilyen támogatást nem igényelt, 549 pedig egyéb támogatást.

*(Forrás: Szolnoki Járási Hivatal Foglalkoztatási Osztály)*